Hoërskool Stilfontein swig nie voor betogersWerksaamhede van die Hoërskool Stilfontein het aan die begin van die jaar tot stilstand gekom weens ’n betoging oor leerders wat gedruip het. Foto: Facebook Die situasie by die Hoërskool Stilfontein in Noordwes is weer kalm nadat ouers en inwoners aan die begin van die nuwe skooljaar buite die skool betoog het omdat sekere leerders gedruip het. Die druipelinge en hul ondersteuners het daarop aangedring dat hulle oorgeplaas word na matriek en vanjaar hul skoolloopbaan klaarmaak. Hulle wou ook gehad het dat die skoolhoof bedank, die beheerliggaam ontbind en detensie afgeskaf word. “Ons het nie toegegee aan hul eise nie,” het Vhusani Mphigalale, voorsitter van die skool se beheerliggaam, Maandagoggend aan Maroela Media gesê. “Alles is nog rustig by die skool.” Noordwes se onderwysdepartement het talle vergaderings met die skool en ander rolspelers gehou en ŉ ondersoek van stapel gestuur, soos deur toepaslike wetgewing bepaal word. Gr. 11-vraestelle is ook op die oproermakers se aandrang hernagesien. “Die hele proses het vlot verloop,” sê Mphigalale, “maar geen leerders is weens die hernasienery bevorder nie. Diegene wat nie geslaag het nie, moet weer gr. 11 doen.”